Torrende a sa inza abbandonada

Eo torro a sa inza mia antiga
chi occannu hap’a trigu semenadu.
Su trigu mesu male m’est andadu
e senza premiu restat sa fatiga.

Ma eo so su propriu cuntentu
mancari hapa tribulad’invanu
ca sempre est gai su gener’umanu
isperende in su bene mai tentu.

Cando fit tottu inza custa terra
comente l’hat connotta babbu meu
già fit su logu in grazia ’e Deu
distintu, attesu dae ogni serra.

E babbu a caddu cun frenu lughente
beniat a sas binnennas ispettadas
pensende a pienare sas carradas
de su inu frizzante e risplendente.

E tue, mamma, cun binnennadoras
bellas e bonas dulche discurrias
e in sa cara luminosa haias
s’isplendore de friscas auroras.

Unu cattigadore cambi siccu
e barbudu che unu latitante
sos pes battiat che caddu a portante
ispreminde de s’ua dogni ticcu

De mustu ch’iscurriat ispumosu
e bruttu dae s’alta cubedina:
a dogni colpu de pè una mesina
de mustu saboridu e sambenosu.

Muscas e ghespes subra sa inazza
faghian festa che in dom’issoro
e fit allegru in giru dogni coro
de custa nostr’antiga sarda razza.

In altu, olos de colvos antigos
faghian de crò crò unu cunzertu
pensende forzis a su frutt’apertu
pendente e dulche dae bassos figos.

Ue sunu sas visiones caras
de cussas bellas dies ch’hapo idu?
Terra chi pag’occannu has produidu,
sa risposta chi chelzo no mi naras.